กู้เงินซื้อหวยคุ้มมั้ย?
โดย...ชัตน์วรี (shewarat@hotmail.com)
17 ก.ย. 2558

โดย...ชัตน์วรี ([email protected])
เริ่มแล้ววันที่  15 ก.ย.ที่ผ่านมา สำนักงานสลากกินแบ่งรัฐบาลเปิดให้ผู้ที่สนใจจะซื้อสลากกินแบ่งรัฐบาลมาลงทะเบียน เพียงวันแรกก็มีคนสนใจจองล้นทะลักกว่า 4 หมื่นราย และยังเปิดขึ้นทะเบียนจองสิทธิไม่กำหนดระยะเวลา
มีคำถามมาให้ “คิดหนัก” จะกู้เงินมาลงทุนซื้อลอตเตอรี่ขายดีไหม คุ้มหรือไม่คุ้ม
สำนักงานสลากกินแบ่งรัฐบาลเปิดเสรีให้มีการจองซื้อสลาก กำหนดขายคนละขั้นต่ำ 5 เล่ม จองซื้อสูงสุดไม่เกิน 50 เล่ม ซึ่ง 1 เล่ม มีสลาก 100 ฉบับ ราคาต้นทุนสลากฉบับละ 70.40 บาท ดังนั้นราคาต้นทุนสลาก 1 เล่ม ใช้เงินลงทุน 7,040 บาท กำหนดให้ขายในราคาฉบับละ 80 บาท ถ้าขาย ได้ทั้งหมด 1 เล่ม (100 ฉบับ) จะได้กำไร 960 บาท หรือคิดเป็นอัตราผลตอบแทน 13% (ต่อ 1 งวด หรือ 15 วัน)
หากกรณีที่ขายไม่หมดผู้ขายสลากก็จะต้องรับความเสี่ยง การขาดทุนเองทั้งหมด แต่ก็มีโอกาสที่จะแอบได้ลุ้นรางวัล (กรณีสลากกินแบ่งรัฐบาล 1 เล่ม มีโอกาสที่จะถูกรางวัล เลขท้าย 2 ตัว มูลค่า 2,000 บาท แต่ถ้าถูกรางวัล 3 ตัวหน้า ทั้งเล่ม 100 ฉบับ (รางวัลละ 4,000 บาท ได้เงินรางวัล 4 แสนบาท)
ถ้าจะเปรียบเทียบการกู้เงินธนาคารมาลงทุนซื้อสลากกินแบ่งรัฐบาล โดยเบื้องต้นแบงก์กรุงไทยเตรียมจะให้เงินกู้เพื่อซื้อสลากกำหนดวงเงิน 3 หมื่นบาท แต่ไม่เกิน 3 แสนบาท โดยจะใช้เกณฑ์เดียวกับการปล่อยสินเชื่อบุคคลหรือบัตรเครดิต ซึ่งจะมีการตรวจเครดิตบูโร และสอบถามแหล่งที่มาของรายได้ แต่ไม่จำเป็นต้องมีหลักประกัน ซึ่งปัจจุบันอัตราดอกเบี้ยสินเชื่อส่วนบุคคลและบัตรเครดิตจะอยู่ที่ประมาณ 20-28% ต่อปี กู้เงินนาโนไฟแนนซ์ 36% ต่อปี แต่ถ้าได้กู้เงินกองทุนหมู่บ้านที่ไม่คิดอัตราดอกเบี้ย 2 ปีแรก กรณีทางเลือกกู้เงินกองทุนฯ ก็น่าสนใจอยู่เหมือนกัน ก็ถือว่านำเงินกู้มาประกอบอาชีพ
ขอย้ำอีกที ว่าขายสลากได้ทั้งหมด ก็น่าพอคุ้มค่าน่าลงทุน แต่เรายังต้องคำนึงถึงปัจจัยอื่นๆ ด้วย คือ ความสามารถที่จะขายสลากได้หมดหรือไม่ เพราะปัจจุบันรัฐบาลได้เปิดเสรีการขายสลาก ทุกคนมีสิทธิที่จะจองซื้อสลากมาขายได้อย่างเสรี “คนขายมากขึ้นคนซื้อเท่าเดิม”
ทั้งนี้ ต้องคิดให้รอบคอบก่อนจะลงทุน ที่สำคัญควรที่จะซื้อสลากตามกำลังทรัพย์ของตัวเอง ดีกว่าที่จะกู้เงินมาซื้อ เพราะสลากมีอายุสั้น ซื้อด้วยเงินสดขายไม่ได้ก็ไม่มีการคืน เป็นไปตามตำรา “การลงทุนมีความเสี่ยง”